**แนวปฏิบัติสำหรับการดำเนินการจัดการศึกษา**

 เพื่อให้คณะมีแนวทางในการบริหารหลักสูตรระดับปริญญาบัณฑิตและมหาบัณฑิตแบบต่อเนื่อง มหาวิทยาลัยจึงได้กำหนดแนวปฏิบัติสำหรับการบริหารหลักสูตรดังกล่าว ซึ่งจะเอื้อให้นิสิตที่กำลังศึกษาในหลักสูตรระดับปริญญาบัณฑิตและประสงค์จะศึกษาต่อในระดับมหาบัณฑิตสำเร็จการศึกษาในระดับปริญญาบัณฑิตได้ตามระยะเวลาที่กำหนดไว้ในแผนการศึกษาปกติ ในขณะที่สามารถเชื่อมการศึกษาต่อเนื่องไปยังระดับมหาบัณฑิตและสำเร็จการศึกษาในระดับมหาบัณฑิตได้ในระยะเวลาที่กระชับกว่าแผนการศึกษาปกติ โดยอาศัยระเบียบการศึกษาที่ใช้อยู่ในปัจจุบัน แต่พัฒนากระบวนการในด้านการบริหารจัดการให้เกิดประสิทธิภาพสูงสุดภายใต้การให้คำปรึกษาอย่างใกล้ชิดจากอาจารย์ที่ปรึกษา  ทั้งนี้มีความเป็นไปได้ที่นิสิตที่เข้าศึกษาในจุฬาลงกรณ์มหาวิทยาลัยระดับปริญญาบัณฑิตและมีศักยภาพดังกล่าว อาจใช้เวลาศึกษารวมเพียง 5 ปีก็สามารถสำเร็จการศึกษาทั้งในระดับปริญญาบัณฑิตและมหาบัณฑิตในสาขาวิชาเดียวกันหรือใกล้เคียงกัน

**เกณฑ์ด้านหลักสูตร**

1. หลักสูตรปริญญาบัณฑิตและมหาบัณฑิตจะต้องเป็นสาขาวิชาเดียวกันหรือใกล้เคียงและต่อเนื่องกัน
2. โครงสร้างของหลักสูตรระดับปริญญาตรีต้องมีรายวิชาโครงงานระดับปริญญาตรี (senior project)

หรือปริญญานิพนธ์ เพื่อให้นิสิตได้ทำวิจัยและสามารถนำไปพัฒนาเป็นวิทยานิพนธ์ในระดับปริญญา

โทต่อไป

**แนวทางการดำเนินการ**

1. คณะกรรมการบริหารหลักสูตรระดับปริญญาตรีและปริญญาโทที่ประสงค์จะเปิดโอกาสให้นิสิตเลือกศึกษาในลักษณะต่อเนื่อง ร่วมกันกำหนดคุณสมบัติของนิสิต เกณฑ์การรับนิสิตเข้าสู่ทางเลือกนี้ และจัดแผนการศึกษาให้นิสิตสามารถสำเร็จการศึกษาในระดับปริญญาโทได้ในระยะเวลาสั้นกว่าแผนการศึกษาปกติ
2. คณะกรรมการบริหารหลักสูตรที่เกี่ยวข้อง ประกาศให้คณาจารย์ในหลักสูตรทั้งสองหลักสูตรและนิสิตในหลักสูตรระดับปริญญาตรีรับทราบ
3. นิสิตที่กำลังศึกษาอยู่ในหลักสูตรปริญญาตรี ต้องมีจำนวนหน่วยกิตที่ได้ศึกษามาแล้วไม่น้อยกว่าครึ่งหนึ่งของจำนวนหน่วยกิตทั้งหมดของหลักสูตร และมีความประสงค์จะศึกษาต่อในหลักสูตรปริญญาโท ให้แจ้งต่อประธานคณะกรรมการบริหารหลักสูตรและอาจารย์ที่จะทำหน้าที่เป็นอาจารย์ปรึกษาวิทยานิพนธ์หลักในระดับปริญญาโท โดยอาจารย์ที่ปรึกษาวิทยานิพนธ์หลักควรเป็นอาจารย์ที่ปรึกษาโครงงานวิจัยระดับปริญญาตรีด้วย (senior project) ทั้งนี้เพื่อให้เกิดความต่อเนื่องของงานวิจัย
4. อาจารย์ที่ทำหน้าที่เป็นอาจารย์ที่ปรึกษาวิทยานิพนธ์หลัก ประเมินศักยภาพในการศึกษาต่อของนิสิต เพื่อขอความเห็นชอบจากคณะกรรมการบริหารหลักสูตรระดับปริญญาตรีและปริญญาโท
5. เมื่อคณะกรรมการบริหารหลักสูตรทั้งสองหลักสูตรเห็นชอบแล้ว ให้นิสิตลงทะเบียนเรียนรายวิชาระดับบัณฑิตศึกษาในระหว่างการศึกษาระดับปริญญาตรีได้โดยผ่านความเห็นชอบจากอาจารย์ที่ปรึกษาวิทยานิพนธ์หลักและคณะกรรมการบริหารหลักสูตรระดับปริญญาโท ซึ่งรายวิชาที่นิสิตลงทะเบียนเรียนเหล่านี้จะไม่นับให้เป็นส่วนหนึ่งของการศึกษาในหลักสูตรระดับปริญญาตรี แต่ให้นำสัญลักษณ์ที่ได้รับไปคิดคำนวณผลการศึกษาตลอดหลักสูตรในระดับปริญญาตรี
* คณะกรรมการนโยบายวิชาการของสภามหาวิทยาลัย ในการประชุมครั้งที่ 5/2552 วันที่ 13 ตุลาคม 2552 ให้ความเห็นชอบแล้ว
1. ก่อนนิสิตจะสำเร็จการศึกษาระดับปริญญาตรี **นิสิตต้องสมัครเข้าศึกษา** ในหลักสูตรระดับปริญญาโท **แผน ก เท่านั้น** โดยนิสิตจะต้องมีคุณสมบัติและผ่านเกณฑ์ต่างๆ ที่มหาวิทยาลัยและคณะกรรมการบริหารหลักสูตรระดับปริญญาโทกำหนด
2. เมื่อนิสิตเข้าสู่ระดับปริญญาโทแล้ว ให้โอนรายวิชาระดับบัณฑิตศึกษาในข้อ 5 ที่ได้รับการประเมินผลการศึกษาไม่ต่ำกว่า B ไปเป็นรายวิชาในหลักสูตรปริญญาโท พร้อมทั้งสัญลักษณ์การประเมินผลการศึกษาที่ได้รับ และให้นำไปไปคิดคำนวณผลการศึกษาตลอดหลักสูตร

**ข้อสังเกต**

 ความเชื่อมโยงของโครงงานวิจัยระดับปริญญาตรีและการทำวิทยานิพนธ์ในระดับปริญญาโทเป็นหัวใจสำคัญของการดำเนินการจัดการศึกษาต่อเนื่องในลักษณะดังกล่าว ดังนั้น อาจารย์ที่ปรึกษาโครงงานวิจัย/อาจารย์ที่ปรึกษาวิทยานิพนธ์หลักและคณะกรรมการบริหารหลักสูตรที่เกี่ยวข้องจะต้องเข้าไปดูแลและให้คำแนะนำแก่นิสิตอย่างใกล้ชิดในการกำหนดหัวข้อวิจัยและขอบเขตงานวิจัยให้เหมาะสมกับระดับการศึกษา

**ตัวอย่างการจัดแผนการศึกษา** เพื่อให้สำเร็จการศึกษาทั้งในระดับปริญญาตรีและปริญญาโทในระยะเวลาที่สั้นกว่าแผนการศึกษาปกติ โดยหลักสูตรปริญญาโท แผน ก แบ่งเป็น 2 แบบ คือ

 1. แผน ก แบบ ก 2 มีจำนวนหน่วยกิตรวม 36 หน่วยกิต ถ้ากำหนดให้เรียนรายวิชา 24 หน่วยกิตและวิทยานิพนธ์ 12 หน่วยกิต คณะกรรมการบริหารหลักสูตรควรวางแผนให้นิสิตเรียนรายวิชาระดับบัณฑิตศึกษาในระหว่างศึกษาระดับปริญญาตรี ไม่เกิน 1 ใน 3 ของจำนวนหน่วยกิตรายวิชาเรียนของหลักสูตรปริญญาโท **(รายวิชาเหล่านี้ไม่นับให้เป็นส่วนหนึ่งของการศึกษาในหลักสูตรระดับปริญญาตรี)**

 2. แผน ก แบบ ก 1 มีจำนวนหน่วยกิตรวม 36 หน่วยกิต ซึ่งทำวิทยานิพนธ์อย่างเดียว 36 หน่วยกิต เมื่อนิสิตเข้าศึกษาในหลักสูตรระดับปริญญาโทแล้ว ให้นิสิตลงทะเบียนวิทยานิพนธ์ ในภาคการศึกษาแรก 15 หน่วยกิต ภาคการศึกษาที่สอง 15 หน่วยกิต และภาคฤดูร้อน 6 หน่วยกิต

 ทั้งสองแผนการศึกษา คณะกรรมการบริหารหลักสูตรวางแผนให้นิสิตพัฒนางานวิจัยจนสามารถไปเสนอผลงานในที่ประชุมวิชาการได้ในภาคการศึกษาที่สอง หากนิสิตดำเนินการได้ตามเกณฑ์ การสำเร็จการศึกษาและสามารถส่งวิทยานิพนธ์ได้ทันตามกำหนดของบัณฑิตวิทยาลัย ก็สามารถขออนุมัติการสำเร็จการศึกษาจากสภามหาวิทยาลัยได้ในปีการศึกษานั้น ซึ่งใช้เวลาการศึกษาปริญญาโท เพียง 1 ปี นับจากที่สำเร็จการศึกษาระดับปริญญาตรี

**ผลการพิจารณาของคณะกรรมการวิชาการของมหาวิทยาลัย**

 คณะกรรมการวิชาการของมหาวิทยาลัย ในการประชุมครั้งที่ 5/2552 เมื่อวันที่ 28 สิงหาคม 2552 พิจารณาแล้วมีมติเห็นชอบให้นำเสนอคณะกรรมการนโยบายวิชาการของสภามหาวิทยาลัยต่อไป